સર જ્હોન વુડરોફ અને ડબલ્યુ.વાય. ઈવાન્સ – વેટન્ઝના પુસ્તકોએ પણ પશ્ચિમના લોકોને કુંડલિની શક્તિ અંગે વિસ્તૃત જાણકારી પૂરી પાડી છે. કુંડલિની શક્તિના સાધક અનેકવિધ ચમત્કારો પણ સર્જી શકે છે. ગિનીઝ બુક ઓફ વર્લ્ડ રેકોર્ડમાં બે વખત સ્થાન પ્રાપ્ત કરનાર કોમાર હિન્દુ ફકીર તરીકે ખ્યાતિ પ્રાપ્ત હતો. તેનું સાચું નામ વર્નન ક્રેઇગ હતું. તે ધગધગતી ગરમી ધરાવતા આગના ખાડામાંથી કોઇપણ પ્રકારની ઈજા વગર પસાર થઇ શકતો. તે રીતે તે લોખંડના ખીલાની શય્યા પર લાંબા સમય સુધી બેસી શકતો કે સૂઇ રહેતો. કોમાર ખીલાની શય્યા પર ચત્તા સૂઇ જઇ છાતી પર બીજું ખીલાનું પાટિયું ગોઠવી તેના પર ચાર ભારે વજનવાળા માણસોને ઊભા રાખતો તેમ છતાં તે પાટિયાના ખીલા તેની પીઠ કે છાતીને વીંધી શકતા નહોતા. ડૉ. નોર્મન શેલીએ કોમારની દૈહિક સહનશીલતાની શક્તિની કસોટી કરી હતી. તેમણે વૈજ્ઞાાનિક સાધનોથી પહેલાં તો કોમારની ‘કોન્જાઇનિટલ એનાલ્જેસિયા’ વિશે કસોટી કરી હતી. કેટલીક વ્યક્તિઓ જન્મજાત રીતે ‘કોન્જાઈનિટલ એનાલ્જેસિયા’ ધરાવતા હોય છે જેમાં તેમના જ્ઞાાનતંતુની રચના તથા મગજના કેન્દ્રોની કાર્યવાહી એવા પ્રકારની હોય છે કે જેથી તેમને પીડાનો અનુભવ થતો નથી કે સાવ અલ્પ પ્રમાણમાં થાય છે, પણ પ્રયોગો પરથી જોવામાં આવ્યું કે કોમારમાં કોન્જાઇનિટલ એનાલ્જેસિયા જેવી કોઇ ખાસ શારીરિક લાક્ષણિકતા નહોતી જેથી કરીને તેનું શરીર સંવેદનારહિત બની જતું હોય. તેના જ્ઞાાનતંતુની રચના અને મગજના કેન્દ્રોની કાર્યવાહી સામાન્ય માનવી જેવી જ હતી.